钦定古今图书集成/明伦汇编/闺媛典/第179卷 > 屠德征妻莫氏
## 钦定古今图书集成/明伦汇编/闺媛典/第179卷 > 屠德征妻莫氏

按《嘉兴县志》：莫氏，屠德征妻。嫁四年，德征没，子诏恩
甫三龄，家日益窘。莫纺绩自给，日不足，继以夜，虽母
家亦不一往。德征之执友包汴、项元淇怜其困，欲助
之田，莫艴然曰：“吾自守其苦，何预公等事。”却不受。两
君以告督学薛方山应旗，薛闻，奋然而起，令县官张
君岚给粟帛，仍致包项两君助田十五亩。又二十一
载，隆庆二年，莫氏卒，年七十有三。邑令范君蠲俸葬
之。后项元淇恤其子，常于岁时置问，经其庐，赠之诗
曰：“《击壤歌》中夏邑新，丘园闲逸太平人。男耕妇馌年
年事，自与青山作比邻。”